
ACORD 142/2006, DE 3 DE MAIG, DEL PLE DEL CONSELL DE L’AUDIOVISUAL DE CATALUNYA
Expedient sancionador núm. 25/2006-S CATALUNYA RÀDIO, SA (Catalunya Ràdio 102.8 MHZ)

1. Antecedents

1. L’Àrea de continguts d’aquest Consell va emetre una nota en què es feia constar que Catalunya Ràdio (102.8 MHz) nom comercial de la societat mercantil CATALUNYA RÀDIO, SA, ha emès, el dia 24 de març de 2006 a les 09,47 hores, Barcelona Batega! Pla de l’habitatge 2004-2010, espot que es troba dins de la campanya institucional anomenada Ajuntament de Barcelona, i del que segons les dades de que disposava aquest Consell, no comptava amb la preceptiva autorització prèvia del Consell de l’Audiovisual de Catalunya.
2. El Consell de l’audiovisual de Catalunya va decidir, mitjançant l’Acord 117 de 5 d’abril, obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador Catalunya Ràdio (102.8 MHz) nom comercial de la societat mercantil CATALUNYA RÀDIO, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que consideri oportunes.

3. El 19 d’abril de 2006 (Registre d’entrada 939/2006) ha tingut entrada en aquest Consell un escrit que presenta el senyor Joaquim Massaneda i Llinàs, en nom i representació de CATALUNYA RÀDIO SRG, SA, en què s’al·lega que «l’article 109 de la Llei de comunicació audiovisual de Catalunya és aplicable a les administracions públiques de Catalunya que fan la publicitat institucional i no al mitjans que fan l’emissió d’aquesta publicitat» i  que « no existeix cap precepte normatiu que digui que els operadors o els mitjans de comunicació audiovisuals estan obligats a verificar el compliment del requisit previs a l’article 109 de la Llei de l’Audiovisual i per tant falta l’element de tipicitat exigit a tot procediment sancionador» per la qual cosa sol·licita l’arxiu de l’expedient.

Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, aprovada recentment, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.
Encara que l’obligació de sol·licitar l’autorització correspon a l’administració pública autora de la publicitat institucional, els prestadors del servei de comunicació audiovisual interessats tenen l’obligació de sol·licitar de l’administració amb la qual contracten la campanya, l’autorització prèvia que ha d’atorgar el Consell de l’Audiovisual de Catalunya, doncs, altrament, infringeixen allò que preveu la lletra e de l’article 133 de la Llei esmentada. I per tant, no són admissibles les al·legacions que, en aquest sentit, formula l’operador.
 Tenint en compte que aquest Consell, el 23 de març de 2006 va trametre una circular en la qual s’establia el procediment que havia de regir la sol·licitud d’autorització prèvia;
De conformitat amb el que disposen l’article 129 de la Llei 22/2005, de 29 de desembre, de la comunicació audiovisual de Catalunya, l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

Per tot l’exposat el Ple del Consell de l’Audiovisual de Catalunya ha adoptat els següents

ACORDS

1. Tancar, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993, de 9 de novembre, el període d’informació prèvia incoat a l’operador Catalunya Ràdio (102.8 MHz) nom comercial de la societat mercantil CATALUNYA RÀDIO, SA.(EXP. Núm.25-06 S)

2. Arxivar l’expedient de l’operador TELEVISIÓ DE CATALUNYA, SA (EXP. Núm. 25-06 S)

3. Notificar aquest Acord a l’interessat.

Barcelona, 3 de maig de 2006.

Josep M. Carbonell i Abelló



Antoni Bayona Rocamora

President





Conseller secretari

